Зэи ямыIа ехъулIэныгъэ
Мы махуэхэм Къэзан щекIуэкI ХХVII гъэмахуэ Универсиадэм Урысей Федерацэм и спортсменхэм нэхъапэм зэи ямыIа ехъулIэныгъэ къахуихьащ. Абы хэлъхьэныгъэфI хуащIащ прохладнэдэс Кучинэ Марие, Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и студентхэу Галстян Арсен, Лабазинэ Мартэ сымэ.
Кучинэ Марие лъагапIэр къещтэ. Лъагагъым елъэнымкIэ куэдкIэ дызыщыгугъа Кучинэ Марие хуэфэщэну зыкъигъэлъэгъуащ. Мэремым екIуэкIа зэхьэзэхуэхэм ди лъахэгъум къыпэхъун куэд и хьэрхуэрэгъухэм яхэтакъым. Иужь дыдэ дакъикъэхэм пщIондэ ар ерыщу япэщIэтащ Польшэм щыщ Степанюк Камилэрэ Эстонием къикIа Ильющенкэ Аннэрэ.
ИкIэм-икIэжым Кучинэмрэ Степанюкрэ я закъуэу къэнащ. А тIум языхэзрат Универсиадэм щытекIуэу дыщэр къэзыхьынур. ЛъагапIэр 1 метррэ сантиметр 96-м нэс яIэтащ. Марии Камили абы пэлъэщащ, арщхьэкIэ Польшэм къикIа спортсменкэм а Iуэхум тригъэкIуэдар бгъэдыхьэгъуэ нэхъ мащIэщ. Арати, зэхуэдиз лъагагъ къызэранэкIа пэтми, Степанюк дыщэр, Кучинэм дыжьыныр ялъысащ.
Апхуэдэ дыдэ ехъулIэныгъэ зыIэригъэхьащ КъБКъУ-м и ещанэ курсым и студент, Олимп чемпион Галстян Арсен. Килограмм 60-м нэс зи хьэлъагъ дзюдоистхэм я зэпеуэм ар етIуанэ щыхъуащ. Галстян къыщыхагъэщIэфар кIэух зэIущIэрщ. Абы хьэрхуэрэгъу къыщыхуэхъуа Японием щыщ Кидо Синдзи ар пэлъэщакъым.
Лабазинэ Мартэ мы гъэм дзюдомкIэ цIыхубзхэм ирагъэкIуэкIа Европэм и чемпионатым къыщихьа дыжьын медалым Универсиадэм и жэзыр дыщIигъужащ. Финал цIыкIум абы къабзэу къыщытридзащ Украинэм щыщ Мурашкэ.
Къэзан щекIуэкI Универсиадэм и ебгъуанэ махуэм Урысей Федерацэм и студентхэм я командэ къыхэхар зэи къэмыхъуа ехъулIэныгъэм лъэIэсащ. Абы хузэфIэкIащ дыщэ медали 100-м щIигъу къихьын. Къыхэгъэщыпхъэщ адрей апхуэдэ зэпеуэхэм Къэзан щыIэр куэдкIэ зэрефIэкIыр. Къапщтэмэ, ди еджакIуэ спортсменхэм махуитху трагъэкIуэдауэ аращ нэхъапэм нэхъ ехъулIэныгъэ ин дыдэ щызыIэрагъэхьа 1973 гъэм Мэзкуу щекIуэкIа Студент джэгухэм щхьэпрыкIыжыным. Абы щыгъуэм медаль зэмылIэужьыгъуэу 134-рэ къахьат.
ХХVII гъэмахуэ Универсиадэм Урысей Федерацэм и командэ къыхэхам сыт и лъэныкъуэкIи зыри гъунэгъу къыщыхуэхъуфыркъым. Дыдейхэм пашэныгъэр яIыгъщ дыщэу, дыжьыну, жэзу къахьа медалхэм я бжыгъэхэмкIэ. Абы къыкIэлъыкIуэ Япониемрэ Китаймрэ езыхэр етIуанэ увыпIэм иризэныкъуэкъужу аркъудейщ, япэр къазэрыIэрымыхьэнур апхуэдизкIэ нэрылъагъущи. Псоми яфIэгъэщIэгъуэну Къэзан хуэмыхуу зыкъыщагъэлъагъуэ Америкэм и Штат Зэгуэтхэм я студентхэм. Абыхэм я дежкIэ дыщэ медалиблыр мащIэ дыдэщ.
Совет Союзым къытепщIыкIыжа къэралыгъуиплI Универсиадэ-2013-м и гуп нэхъыфIипщIым иджыпстукIэ хохьэ. Ар ехъулIэныгъэ инщ.
Къэхъун Бэч.
